Skatteamnesti og konsekvensutredning av skattedirektiv

Det nordnorske næringslivet, som nå strever med å bygge seg opp igjen etter effektene etter korona-epidemien, blir møtt av store skatteregninger. Grunnlaget for disse regningene er Skatteetatens bokettersyn på arbeidsgiveravgift i tiltakssonen. Årsaken er et direktiv fra 2014, som kom i stand etter forhandlinger med ESA, (Eftas overvåkingsorgan som fører tilsyn med EØS/Efta-lande) som tilsier at bedriftene skal betale 14,1 prosent arbeidsgiveravgift dersom mer enn halvparten av egenkapitalen er tapt.

Skatteetatens offensiv retter seg tilbake i tid, helt tilbake til 2017.

Direktivet er svært lite kjent, og informasjon om dette ble lagt ut på Skatteetatens nettsider i januar i år. Arbeidsgivere i tiltakssonen risikerer å få krav på skatt tilsvarende full arbeidsgiver flere år tilbake i tid, dersom bokført egenkapital er redusert med 50% eller mer.
Dette vil ha store negative konsekvenser for næringslivet i nord, og dermed også i samiske områder. Konkurser og tap av arbeidsplasser er resultatet av den nye praksisen hos Skatteetaten. Dette er konsekvenser vi ikke har råd til, hverken i Nord-Norge eller i samiske områder.

Det er betenkelig at man knyter arbeidsgiveravgift til den bokført egenkapitalen. Mangel på risikovillig kapital, manglende næringsutvikling og arbeidsplasser er nettopp en av utfordringene i nord, og grunnlaget for at man har tiltakssonen. Bindingen mellom utviklingen av bokført egenkapital og arbeidsgiveravgift virker derfor å motvirke målene med tiltakssone, som skal initiere til flere næringsetableringer og skapning av arbeidsplasser. En annen side er at den bokførte egenkapitalen i mange tilfeller er lavere enn den reelle egenkapitalen, det er i stor grad et spørsmål om hvordan man velger å disponere overskudd i regnskapet og om alle verdiene i et selskap er aktivert.

Skatteetatens nye bokettersyns-praksis vil også ramme næringslivet i samiske områder og Sametinget anmoder Sametingsrådet om starte dialog med Finansdepartementet for å få gjennomført et skatteamnesti for næringslivet i tiltakssonen og få konsekvensutredet effekten av ESA-direktivet fra 2014.